**Budapest Főváros VII. kerület Erzsébetváros Önkormányzata Képviselő-testületének**

**…/2025. (…) önkormányzati rendelete**

**az üzletek éjszakai nyitvatartási rendjéről szóló**

**25/2020. (VI.25.) önkormányzati rendelet módosításáról**

[1] A kulturális- és történelmi örökség megóvása, az Erzsébetvárosban élők életminőségének, pihenési lehetőségének javítása, valamint a kiskorú gyermekek védelme miatt Erzsébetváros Önkormányzata indokoltnak látja a kerületben található, és magával a tevékenységgel gyakran együtt járó bűncselekményekkel érintett erotikus szolgáltatások visszaszorítását, megszüntetését. Ennek érdekében a 24 és 6 óra között a vendéglátó üzletek a továbbiakban kizárólag akkor tarthatnak nyitva, ha az üzletben élő-szereplős, vagy egyéb erotikus szolgáltatást, műsoros előadást nem nyújtanak, tartanak, így a jövőben megszüntetésre kerülne a kerületben tartósan lakók életét, pihenését, mindennapi tevékenységét zavaró szolgáltatás.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogalkotói hatáskörében eljárva, és a kereskedelemről szóló 2005. évi CLXIV. törvény 6. § (4) bekezdés a) pontjában és 12. § (5) bekezdésében kapott felhatalmazás alapján az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról a következőket rendeli el:

1. **§**

Az üzletek éjszakai nyitvatartási rendjéről szóló 25/2020. (VI.25.) önkormányzati rendelet (a továbbiakban: Nyitvatartási Ör.) 5. § (1) bekezdése helyébe a következő rendelkezés lép:

*„(1) Az Önkormányzat területén található, vendéglátó tevékenységet nem folytató üzletek 22 és 6 óra között nem tarthatnak nyitva kivéve, ha 22 és 6 óra között szeszesitalt nem forgalmaznak, a szeszesital forgalmazásának ezen időszakban történő tilalmáról, illetve beszüntetéséről a vásárlókat írásban, általuk jól látható helyen tájékoztatják,* *továbbá gondoskodnak az üzlet szeszes italt tartalmazó részének fizikailag történő lezárásáról oly módon, hogy ahhoz a vásárlók ne férjenek hozzá.”*

**2. §**

(1) A Nyitvatartási Ör. 7. § (1) bekezdés c) pontja helyébe a következő rendelkezés lép:

[Külön nyitvatartási engedély adható arra a vendéglátó üzletre:]

*„c) amelynek üzemeltetője igazolja, hogy a köztisztaságot és közbiztonságot segítő közreműködése érdekében az Önkormányzattal ezen feladatok ellátására szerződéssel rendelkező bármely civil szervezet igazolt tagja.”*

(2) A Nyitvatartási Ör. 7. § (2) bekezdés k) és l) pontja helyébe a következő rendelkezések lépnek:

[Külön nyitvatartási engedély adható annak az (1) bekezdésben foglalt feltételeknek megfelelő vendéglátó üzlet üzemeltetőjének, aki teljes bizonyító erejű magánokiratba foglalt nyilatkozatában vállalja, hogy:]

*„k) az általa üzemeltetett vendéglátó üzlet külső nyílászáróit – a közlekedési célból történő használat miatt szükséges ideig nyitott bejárati ajtók kivételével – 22 és 8 óra között és az üzletben folytatott zeneszolgáltatás tevékenység ideje alatt zárva tartja, továbbá az üzlet nyílászáróin kívül, azaz az üzlet homlokzatán semmilyen hangkeltő eszközt, hangsugárzót nem helyez el, nem működtet;*

*l) a vendéglátó üzlet és az üzlet előtti közterület nyugalmának elősegítése érdekében, 99 fő bejelentett befogadóképesség felett biztonsági őrt alkalmaz;”*

(3) A Nyitvatartási Ör. 7. § (2) bekezdése a következő m) és n) ponttal egészül ki:

[Külön nyitvatartási engedély adható annak az (1) bekezdésben foglalt feltételeknek megfelelő vendéglátó üzlet üzemeltetőjének, aki teljes bizonyító erejű magánokiratba foglalt nyilatkozatában vállalja, hogy:]

*„m) az üzletben élő szereplős, vagy egyéb erotikus szolgáltatást, műsoros előadást nem nyújt, tart;*

*n) az üzlet és annak üzemeltetője semmilyen módon nem működik közre kocsmatúra szervezésében, tartásában, nem segíti elő az ilyen típusú kereskedelmi jellegű turisztikai célú tevékenységet, illetve az üzletben nem szolgálja ki annak résztvevőit.”*

1. **§**

A Nyitvatartási Ör. 8. § (1) bekezdése a következő d) ponttal egészül ki:

[Nem adható külön nyitvatartási engedély, illetve annak érvényességi ideje nem hosszabbítható meg]

*„d) az élő szereplős, vagy egyéb erotikus szolgáltatást, műsoros előadást nyújtó, tartó üzletre.”*

**4. §**

A Nyitvatartási Ör. 13. § (6) bekezdése helyébe a következő rendelkezés lép:

*„(6) Az (1) bekezdés b) pontjában meghatározott bírságot a Kereskedő a bírság kiszabásáról szóló döntés véglegessé válását követő 15 napon belül köteles megfizetni az Önkormányzat fizetési számlájára.”*

**5. §**

A Nyitvatartási Ör. 16. §-a a következő (3a) bekezdéssel egészül ki:

*„(3a) A 2025. március 31-ig külön nyitvatartási engedéllyel rendelkező, és a 7. § (2) bekezdés m) pontjában meghatározott tevékenységet folytató vendéglátó üzletek üzemeltetője legkésőbb 2025. május 31-ig köteles a 7. § (2) bekezdés m) pontjában meghatározott tevékenységet az üzletben megszünteti, és az erre vonatkozó nyilatkozatát a jegyzőnek benyújtani.”*

**6.§**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**7. §**

E rendelet rendelkezéseit a hatálybalépésekor folyamatban lévő ügyekre is alkalmazni kell.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános Indokolás**

A kulturális- és történelmi örökség megóvása, az Erzsébetvárosban élők életminőségének, pihenési lehetőségének javítása, valamint a kiskorú gyermekek védelme miatt Erzsébetváros Önkormányzata indokoltnak látja a kerületben található, és magával a tevékenységgel gyakran együtt járó bűncselekményekkel érintett erotikus szolgáltatások visszaszorítását, megszüntetését.

**Részletes indokolás**

**1. §** A vendéglátó tevékenységet nem folytató üzletek 22 és 6 óra közötti nyitva tartására vonatkozó szabályok pontosítását szolgáló módosító rendelkezés.

**2. §** (1)-(2) A vendéglátó üzletek 24 és 6 óra közötti működésével összefüggésben az üzletben folytatott zeneszolgáltatáshoz, az üzlet előtti közterületen folytatott szeszesital fogyasztás megakadályozásához, a közterület takarításához, valamint a közterület nyugalmának biztosításához kapcsolódó egyes feltételeket módosító rendelkezések.

(3) A vendéglátó üzletek 24 és 6 óra közötti működésével összefüggésben az üzletben folytatott egyes, a közbiztonságot vagy a környezeti zajhatásokat egyértelműen negatívan befolyásoló tevékenységek megszüntetését célzó rendelkezések bevezetése.

**3. §** A külön nyitvatartási engedély kiadásával összefüggő rendelkezés.

**4. §** A közigazgatási bírság megfizetésével kapcsolatos rendelkezés pontosítása.

**5. §** A vendéglátó üzletek 24 és 6 óra között folytatott egyes tevékenységével összefüggő rendelkezés betartatását szolgáló átmeneti rendelkezés.

**6-7. §** Hatályba léptető és hatályvesztő rendelkezések.